Amalunga Edale Lephalamende Ahluthuna Ipulazi Lomhlophe eZimbabwe
UMnu. Andrew Langa loMnu. Malaki Nkomo kubikwa ukuthi bangene epulazini lika Darren Maughan ngenkani.
BULAWAYO — Amalunga amabili awedale lephalamende amiswe phambili komthethwandaba kamantshi eGwanda ngoLwesibili labanye abantu abathathu besetheswa icala lokuhluthuna okungekho emthethweni ipulazi leArtherstone Ranch lomhlophe owaya kwelaphisa ingane yakhe phandle kwelizwe. Izakhamizi ezahlaliswa kutsha epulazini leArtherstone zithi zilokudana okukhulu ngesenzo samalunga edale lephalamende abagoqela uMnu. Malaki Nkomo loMnu. Andrew Langa ngokufuna ukubathathela inhlelo ezisepulazini leli abaphila ngazo ezokulima. Bathi kulihlazo okwenziwa nguNkomo loLanga. Umnikazi wepulazi leli, uMnu. Darren Maughan, ubikwa wayetshiye uyise elikhangele ngesikhathi esiyakwelaphisa umntanakhe emazweni. Wabhubhu watshiya izisebenzi ziqhubeka ngomsebenzi zikhokhelwa nguMnu. Rodgers Clinton osebotshisiwe nguNkomo othi usethumbe ipulazi leli. UDarren ubikwa engomunye wabamhlophe ababhadalwa nguhulumende bahlalisa kutsha abantu wahlawulwa lempahla yakhe lapho okwahlaliswa khona kutsha abantu laye watshiyelwa indawo yokulima ethelezela kanye lokufuya inkomo njalo esebenzelana labahlaliswa kutsha osekubangele ukuba uNkomo loLanga bangazwani labo ngoba sebebaphazamisa. UMnu. Norman Dlamini, owahlaliswa kutsha njalo eyisisebenzi sikaDarren, uthi uNkomo usekewamtshaya njalo waqgekeza lendlu ahlala kiyo esithi udaba lolu sebeluphanyeke emthethweni. Wengeze esithi uNkomo babonke kubandla elibusayo kodwa indlela abaphatha ngayo uzulu ayilunganga. UMnu. Milton Ncube, esinye njalo isakhamuzi salindawo, uthi okwenzakala eArtherstone kavumelani lakho ngitsho lakancane. UNkomo yena uthi ulencwadi emvumela ukuthi ahlele eArtherstone njalo labo abathi usethumbe ipulazi leli balamanga. Ukhulume amagama athukayo esingeke sawethula kumsakazo kazulu. Abahlanu asebezihlalise epulazini ngokusebenzisa incwadi zamanga nguLanga, uNkomo, uMqondisi Sibanda okwele South Africa, uZenzo Jele okuthiwa ngumanyamalalisa impahla ezanikwa izakhamuzi nguDarren, uSibusiso Ncube umnawakhe kasikomitshi weGwanda ongutshalimani kwezomhlabathi kanye loSheilla Nazome omele uLanga. Phakathi kwezakhamizi ezilikhulu lambili, ezilitshumi lasificaminwembili zibikwa zizaxotshwa nguNkomo labanye bakhe. Izakhamizi zithi zisalinde uMnu. Kembo Mohadi ukuba azoxazulula udaba lolu ngoba uNkomo labanye bakhe baqamba amanga ukuze bathole incwadi ezibavumela ukuyahlala epulazini leli. ULanga uphike wemba phansi ukuthi usengene epulazini leli.